Document ID: 32000R1473

Κανονισμός (ΕΚ) αριθ. 1473/2000 της Επιτροπής
της 10ης Ιουλίου 2000
περί καθορισμού των μειωμένων γεωργικών συνιστωσών καθώς και των πρόσθετων δασμών που ισχύουν από 1ης Ιουλίου 2000, προκειμένου για τις προς την Κοινότητα εισαγωγές εμπορευμάτων υπαγομένων στον κανονισμό (ΕΚ) αριθ. 3448/93 του Συμβουλίου, στο πλαίσιο των ευρωπαϊκών συμφωνιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, περί καθορισμού του καθεστώτος συναλλαγών το οποίο εφαρμόζεται για ορισμένα εμπορεύματα που προκύπτουν από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2491/98(2), και ιδίως το άρθρο 7,
Εκτιμώντας τα ακόλουθα:
(1) Με τον κανονισμό (ΕΚ) αριθ. 27/1999 του Συμβουλίου, της 21ης Δεκεμβρίου 1998, περί θεσπίσεως αυτόνομων και μεταβατικών μέτρων που αφορούν τις συμφωνίες προτιμησιακών συναλλαγών οι οποίες έχουν συναφθεί με την Πολωνία, την Ουγγαρία, τη Σλοβακία, την Τσεχική Δημοκρατία, τη Ρουμανία και τη Βουλγαρία για ορισμένα μεταποιημένα γεωργικά προϊόντα(3), καθορίζει, στο παράρτημα ΙΙ, για το χρονικό διάστημα από 1ης Ιουλίου 2000, τα βασικά ποσά που πρέπει να λαμβάνονται υπόψη για τον υπολογισμό των μειωμένων γεωργικών συνιστωσών που εφαρμόζονται ιδίως για τις εισαγωγές από την Πολωνία.
(2) Οι δασμοί που απορρέουν από τα μέτρα αυτά δεν μπορούν να είναι ανώτεροι εκείνων που απορρέουν από την εφαρμογή του κοινού δασμολογίου.
(3) Ο κανονισμός (ΕΚ) αριθ. 1460/96 της Επιτροπής(4), όπως τροποποιήθηκε από τον κανονισμό (ΕΚ) αριθ. 2495/97(5), καθορίζει τους όρους εφαρμογής των καθεστώτων προτιμησιακών συναλλαγών που ισχύουν για ορισμένα προϊόντα που προκύπτουν από τη μεταποίηση γεωργικών προϊόντων προβλεπόμενων στο άρθρο 7 του κανονισμού (ΕΚ) αριθ. 3448/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει, για το χρονικό διάστημα από 1ης Ιουλίου 2000, τις μειωμένες γεωργικές συνιστώσες που εφαρμόζονται κατά την εισαγωγή εμπορευμάτων υπαγόμενων στον κανονισμό (ΕΚ) αριθ. 3448/93, για τα οποία προβλέπεται μείωση της γεωργικής συνιστώσας δυνάμει των προτιμησιακών συμφωνιών που έχουν συναφθεί με τις ενδιαφερόμενες χώρες, καθώς και τους αντίστοιχους μειωμένους πρόσθετους δασμούς.
Άρθρο 2
Τα ποσά που σημειώνονται στα παραρτήματα Ι και ΙΙ ισχύουν για τις εισαγωγές προελεύσεως Δημοκρατίας της Πολωνίας υπό τους όρους που καθορίζονται δυνάμει του πρωτοκόλλου αριθ. 3 της συμφωνίας η οποία έχει συναφθεί με τη Δημοκρατία της Πολωνίας σχετικά με το εμπόριο και τα συνοδευτικά μέτρα.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Ιουλίου 2000.

Labels: 3
15
17
18